
Text rozhodnutia
Súd: Krajský súd Trenčín Spisová značka: 4Co/962/2014 Identifikačné číslo súdneho spisu: 3109229086 Dátum vydania rozhodnutia: 18. 02. 2016 Meno a priezvisko sudcu, VSÚ: JUDr. Alica Beňová ECLI: ECLI:SK:KSTN:2016:3109229086.2 ROZSUDOK V MENE SLOVENSKEJ REPUBLIKY Krajský súd v Trenčíne v senáte zloženom z predsedníčky JUDr. Alice Beňovej a sudkýň JUDr. Oľgy Lichnerovej a JUDr. Ivety Martinákovej právnej veci navrhovateľa S. R., bytom S. nad D., G. XXX/X, zastúpeného JUDr. U. C., advokátom so sídlom v U., N. X proti odporcovi C., a.s., H., U. cesta XX/A, V. XX XXX XXX, zastúpeného Advokátskou kanceláriou W. C., s.r.o., H., U. XX, o ochranu osobnosti a náhradu nemajetkovej ujmy s príslušenstvom, o odvolaní odporcu proti rozsudku Okresného súdu Trenčín zo dňa 08. októbra 2014, č.k. 12C/234/2009-441 takto r o z h o d o l : Odvolací súd rozsudok súdu prvého stupňa v napadnutej časti vo výroku o povinnosti odporcu zaplatiť navrhovateľovi nemajetkovú ujmu vo výške 3500 eur p o t v r d z u j e. Vo výroku o náhrade trov konania napadnutý rozsudok súdu prvého stupňa z r u š u j e a vec mu vracia na ďalšie konanie. Odporca je p o v i n n ý zaplatiť navrhovateľovi náhradu trov odvolacieho konania - trov právneho zastúpenia vo výške 119,20 eur, k rukám advokáta JUDr. U. C., do troch dní. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľovi nemajetkovú ujmu vo výške 3.500,- eur do 30 dní po právoplatnosti rozsudku. Vo zvyšnej časti návrh na zaplatenie nemajetkovej ujmy vo výške 11.500,- eur zamietol. O náhrade trov konania rozhodol tak, že odporcovi uložil povinnosť zaplatiť navrhovateľovi náhradu iných trov konania vo výške 15.066,- eur a náhradu trov právneho zastúpenia vo výške 35.511,99 eur, všetko k rukám jeho právneho zástupcu JUDr. U. C., advokáta, do 30 dní po právoplatnosti rozsudku. Vychádzal zo zistenia, že v denníku Pravda, ktorého vydavateľom je odporca, bol dňa 19. septembra 2009 na 2. strane, označenej "Téma dňa" uverejnený článok pod názvom "Sponzor Smeru bol pri vysielačkách za pol miliardy", v ktorom bola zverejnená aj žalobou napadnutá časť v tomto znení : "R. spolupracoval aj s dlhoročným obchodníkom so zbraňami S. R.. Jeho firma R. v súčasnosti oficiálne zastupuje izraelský J. na Slovensku. R. ešte v roku 2001 prichytili pri nelegálnom vývoze lietadiel do Z.." Dňa 22. októbra 2009 denník C. zverejnil opravu tohto znenia: "C. 19. septembra 2009 v článku "Sponzor Smeru bol pri vysielačkách za pol miliardy" nesprávne uviedla, že S. R. prichytili pri nelegálnom vývoze lietadiel do Z.. Colníci nevrátili zásielku lietadiel preto, že by vývoz bol nelegálny. Nie je tiež pravda, že firma R. v súčasnosti oficiálne zastupuje izraelský J.. Za chyby sa ospravedlňujeme." Podľa uznesenia Krajského úradu vyšetrovania PZ Trenčín zo dňa 3.10.2001 ČVS: KÚV-74/20-2001 bolo začaté trestné stíhanie pre pokus trestného činu podľa 176 ods. 1 Trest. zákona a podľa uznesenia zo dňa 6.1.2002 toho istého úradu a čísla bolo toto trestné stíhanie zastavené, lebo nie je tento skutok trestným činom a nie je dôvod na postúpenie veci. Colné riaditeľstvo SR v Bratislave svojim rozhodnutím zo dňa 29.4.2002 č. 53899/01-5270/2001/1 zmenilo rozhodnutie prvostupňového správneho orgánu, Colného úradu v F., tak, že sumu sankcie pokuty vo výške 2.500.000,- Sk (t.j. 82.984,80 eur) znížilo na pokutu vo výške 1.000.000,-S k (t.j. 33.193,92 eur). V tomto rozhodnutí bolo zistené, že bolo vyvážaných spolu 5 lietadiel a problém bol v označení týchto lietadiel na licencii ako aj ich súčasti- základnej výzbroje. Nebolo zistené, že by spoločnosť R., a.s. vyvážala úhrne väčší počet lietadiel ako bol deklarovaný úhrnný počet. Zákonnosť tohto rozhodnutia preskúmal Najvyšší súd SR dňa 10.12.2002 a navrhovateľ bol neúspešný. Najvyšší súd sa stotožnil s názorom Colného riaditeľstva SR. Pokutu vo výške 1.000.000,- Sk (33.193,92 eur) považoval za primeranú z dôvodu zodpovednosti spoločnosti R., a.s. z dopustenia sa colného deliktu podľa § 439 písm. j/ X. zákona (nedeklarované časti vyvážaného tovaru a nesprávne deklarovanie nomenklatúrneho zaradenia tovaru). Ministerstvo obrany SR uzavrelo dňa 16.6.2010 kúpnu zmluvu s predávajúcim- spoločnosťou G. s.r.o. S. nad D., zastúpenou Ing. D. H. na kúpu a dodávku vojenského tovaru v značnom objeme (č.l. 167 spisu) s doplnkom č. 1 zo dňa 6.12.2010 a ďalšiu kúpnu zmluvu zo dňa 11.6.2010 tiež v značnom objeme (č.l. 182 spisu). Podľa daňového priznania spoločnosti R., a.s.za rok 2008 mala základ dane 5.229,744,- Sk a preplatok dane 162.448,- Sk, za rok 2009 základ dane 0,- eur a preplatok dane 19.831,99 eur, za rok 2010 základ dane 25.226,74 eur a preplatok dane 702,17 eur. Vo výročnej správe o podnikateľskej činnosti, o stave majetku spoločnosti R. a obchodnej činnosti za rok 2009 bolo uvedené, že navrhovateľ je predsedom predstavenstva a spoločnosť v roku 2009 nevykonávala žiadnu podnikateľskú činnosť, nevykonávala žiadny predaj tovaru a služieb. Konštatoval, že občianskoprávna ochrana osobnosti je v zmysle § 11Obč. zákonníka na rozdiel od administratívnoprávnej a trestnoprávnej ochrany je založená na objektívnom zodpovednostnom princípe. Z toho vyplýva, že na vznik zodpovednosti sa nevyžaduje subjektívny predpoklad v podobe zavinenia toho, kto neoprávnený zásah do osobnostného práva vykonal. Nie je významné, či neoprávnený zásah bol spôsobený zavinene či nezavinene, alebo vedome či nevedome. Nevyžaduje sa ani vyvolanie následkov. Stačí, že neoprávnený zásah bol spôsobilý vyvolať ohrozenie alebo narušenie chránených práv osobnosti fyzickej osoby. Za neoprávnený zásah sa nepovažuje kritika, ak je pravdivá, objektívna a namierená proti spoločenským nešvárom a súčasne svojou formou primeraná. Neoprávneným zásahom nie sú ani podnety, upozornenia a sťažnosti urobené primeraným spôsobom adresované príslušným orgánom. Občiansky zákonník poskytuje ochranu len proti takým konaniam, ktoré sa dotýkajú osobnosti občana tým, že znižujú jeho dôstojnosť, česť, vážnosť z hľadiska jeho vzťahu k spoluobčanom a ohrozujú jeho postavenie a uplatnenie v spoločnosti. Za tejto podmienky chráni ustanovenie § 11 Obč. zák. fyzickú osobu najmä proti rozširovaniu nepravdivých tvrdení o nej. Osobitným prostriedkom právnej ochrany je ustanovenie § 7 až 10 zák. č. 167/2008 Z.z. o periodickej tlači a o ostatných hromadných informačných prostriedkoch v znení neskorších predpisov (tlačový zákon), ktorý poskytuje právo na opravu nepravdivých údajov v stanovenej lehote a právo na odpoveď. Podmienkou podania súdnej žaloby nie je podanie žiadosti na vykonanie tlačovej opravy podľa § 7 až 10 tlačového zákona. Predmetom tohto sporu je konflikt medzi ústavou a Rímskym dohovorom garantovanou slobodou prejavu odporcu - vydavateľa denníka a právom na ochranu osobnosti navrhovateľa, ktoré je tiež garantované ústavou (čl. 16,19) ako aj dohovorom (čl. 8). Tento konflikt sa rieši prostredníctvom zásady ich spravodlivej rovnováhy (IV.ÚS 107/2010). Všetky základné práva a slobody sa chránia len v takej miere a rozsahu, kým uplatnením jedného práva alebo slobody nedôjde k neprimeranému obmedzeniu či dokonca popretiu iného práva alebo slobody. Za účelom zistenia tejto rovnováhy súdy vykonávajú test proporcionality založený na hľadaní odpovedí na otázky KTO, O KOM, ČO, KDE, KEDY a AKO v danom prípade "hovoril" (uverejnil informáciu). V prejednávanej veci súd nezistil nerovnováhu na jednotlivé otázky okrem jednej a to otázky, KEDY bol predmetný článok uverejnený. Podľa súdnej praxe informácia je pominuteľným majetkom a oneskorenie jej zverejnenia je spravidla spojené so stratou jej hodnoty a významu, pričom verejnosť má právo na aktuálne informácie a zvlášť vtedy, ak sa týkajú otázok dôležitého verejného záujmu. Verejnosť má právo na úplné a presné informácie (rozsudok ESĽP News Verlag GmbH & CoKG proti Rakúsku z roku 2000). Z vykonaného dokazovania bolo preukázané, že ku skutočnostiam uvedeným v článku došlo v roku 2001 a tlač o tejto skutočnosti informovala rozsiahle v rokoch 2001 a 2002. Podľa mediálneho monitoringu z tohto obdobia sa k tejto záležitosti vyjadroval aj navrhovateľ ako generálny riaditeľ spoločnosti R., a.s. Teda v aktuálnom čase bola verejnosť informovaná zrejme podľa vtedy dostupných informácií médií. Avšak od roku 2001 do času uverejnenia žalovanej časti článku s rovnakým obsahom uplynulo 8 rokov! Okrem toho boli do konca roka 2002 ukončené správne, colné a trestné konania ohľadne údajného nelegálneho vývozu, ktoré nepotvrdili zjednodušenú informáciu o nelegálnom vývoze lietadiel do Z.. V zmysle uvedených súdnych rozhodnutí ak sa odporca rozhodol opätovne verejnosť informovať o tejto udalosti z roku 2001, jeho povinnosťou bolo verejnosť informovať úplne a presne, teda aj s doplnením o výsledky colného a trestného konania. Odporca tak neurobil, hoci mal takúto povinnosť aj podľa vlastného etického kódexu. Takýmto konaním odporcu došlo k nerovnováhe a konfliktu medzi právom navrhovateľa na ochranu osobnosti a právom odporcu na slobodu prejavu, ktorá obmedzila právo navrhovateľa na ochranu jeho osobnosti. Týmto vznikla zodpovednosť odporcu za túto nerovnováhu v zmysle vnútroštátnych predpisov a to § 11 a nasl. Občianskeho zákonníka a ustanovení tlačového zákona. Zo skutočnosti, že odporca krátko po zverejnení žalovaného článku dňa 19.9.2009 uverejnil opravu dňa 22.10.2009, t.j. asi po mesiaci a podľa tvrdenia odporcu, že to bolo ešte aj z jeho vlastnej iniciatívy, je súd presvedčený, že odporca zrejme mal k dispozícii uvedené trestné a colné rozhodnutia, popr. informácie o výsledku týchto konaní, alebo bol schopný si ich do mesiaca zaobstarať. Ak by výsledok konaní nepoznal, logicky by nemal dôvod uverejňovať opravu a ešte sa aj ospravedlňovať. Podľa uvedenej judikatúry sú novinári chránení iba v čase, kým o informovanej skutočnosti nie je ukončené trestné konanie. V danej veci sa táto ochrana nevzťahuje na odporcu, pretože trestné konanie bolo ukončené pred 6 rokmi od uverejnenia žalovanej časti článku a povinnosťou novinára bolo si pred uverejnením informácie zistiť komplexné informácie o výsledku colného a trestného konania, ktoré sa uvádzalo už v mediálnom monitoringu z rokov 2001-2002. Z uvedených skutočností vyplýva právo navrhovateľa na ochranu osobnosti podľa § 11, 13 Občianskeho zákonníka ako fyzickej osoby z dôvodu, že v žalovanom článku bolo uvedené jeho meno a priezvisko, podľa ktorého ho bolo možné presne určiť, aj keď odporca použil zaužívané zjednodušenie. Ak by odporca v článku neuviedol meno a priezvisko navrhovateľa, ale iba názov obchodnej spoločnosti R., a.s., nedala by sa presne určiť osoba navrhovateľa a v takomto prípade by navrhovateľ ako fyzická osoba nebol aktívne legitimovaný, teda nositeľom tohto hmotného práva podľa § 11 Občianskeho zákonníka. Súd posudzoval nárok navrhovateľa podľa § 11 Občianskeho zákonníka ako fyzickej osoby a nie ako konateľa alebo spoločníka obchodnej spoločnosti R., a.s. Poukázal na to, že odporca namietal, že odporcom vykonanou opravou uverejnenou v denníku Pravda krátko po zverejnení predmetného článku a zároveň pred podaním predmetnej žaloby, nemohlo dôjsť k zásahu do práva navrhovateľa a tiež nemohlo dôjsť k zásahu v značnej miere a tým neboli splnené podmienky podľa § 13 ods. 2 Občianskeho zákonníka pre priznanie náhrady nemajetkovej ujmy v peniazoch a to za použitia kritérií uvedených v § 13 ods. 3 Občianskeho zákonníka. Tvrdil, že podmienkou rozhodnutia súdu o priznaní nemajetkovej ujmy je zároveň aj rozhodnutie o daní primeraného zadosťučinenia, pričom v tomto konaní súd zamietol žalobný návrh v časti poskytnutia morálneho zadosťučinenia- ospravedlnenia z dôvodu, že tak odporcu už urobil. Súd k námietke odporcu uviedol, že podľa § 13 ods. 1, 2 Občianskeho zákonníka fyzická osoba má právo na primerané zadosťučinenie- ospravedlnenie a až v prípade, že by sa nezdalo postačujúce (za stanovených podmienok) má tiež právo na náhradu nemajetkovej ujmy. Toto ustanovenie však neupravuje zákonnú podmienku, že sa tak musí stať výlučne súdnym rozhodnutím, a ani nestanovuje podmienku odmietnutia poskytnutia primeraného zadosťučinenia - ospravedlnenia pre vznik nároku na náhradu nemajetkovej ujmy. Teda pripúšťa aj vznik situácie takej ako v danej prejednávanej veci, čo potvrdzuje aj súdna prax (NS SR 3Cdo 108/2011). Vyslovil názor, že odporca zverejnením ospravedlnenia vo svojom denníku uznal neoprávnenosť zásahu do osobnostných práv navrhovateľa a z tohto dôvodu sa súd zaoberal dôsledkami zásahu odporcu do osobnostných práv navrhovateľa s hodnotením ich závažnosti a negatívnych následkov. Súd zverejnenie ospravedlnenia považoval za nepostačujúce na zmiernenie následkov zásahu, ktorý svojou intenzitou a rozsahom odôvodňuje aj priznanie nemajetkovej ujmy v peniazoch. Súd prvého stupňa žalobný návrh navrhovateľa na uverejnenie ospravedlnenia podľa § 13 ods. 1 Občianskeho zákonníka zamietol v predchádzajúcom svojom rozhodnutí z dôvodu, že odporca vykonal opravu žalovaného článku dňa 22.10.2009 a súd túto považoval za postačujúcu a časovo aktuálnu. Navrhovateľ sa nemôže domáhať zverejnenia takéhoto ospravedlnenia za spoločnosť R., a.s. Ak by súd vychádzal z tvrdenia odporcu, že novinárske zjednodušenie označenie spoločnosti R., a.s. je meno navrhovateľa S. R., potom by bol celý žalobný návrh na zamietnutie. Avšak takéto novinárske zjednodušenie je síce možné v tlači, ale zároveň znamená identifikáciu určitej konkrétnej osoby v mieste jej bydliska, pracoviska, obchodného pôsobiska a nie je možné tieto následky, teda jeho zviditeľnenie, nevidieť, bagatelizovať a prehliadať. S týmto dôsledkom počíta aj samotný tlačový zákon v ustanoveniach § 7 a 8. Z tohto dôvodu bol súd názoru, že navrhovateľ má aktívu legitimáciu aj ako fyzická osoba, ale iba v časti týkajúcej sa následkov, ktoré jej žalovaný článok mohol spôsobiť v oblasti súkromného, rodinného, spoločenského, pracovného života. Jeho nárok nie je nárokom zo zodpovednosti za škodu, preto súd nemôže zisťovať výšku jeho znížených príjmov ako negatívny dôsledok uverejnenia žalovaného článku. K negatívnym následkom spôsobeným žalovaným článkom samotný navrhovateľ uviedol, že pracuje v oblasti obchodu s vojenským materiálom a táto oblasť je veľmi citlivá na nepreverené informácie a tieto následne spôsobujú osobám alebo obchodným spoločnostiam často veľké škody, či už morálne alebo finančné a týka sa to aj ich rodinných príslušníkov, blízkych, susedov, spolupracovníkov. Uviedol, že v tejto oblasti pracuje 50 rokov a vybudoval si solídne postavenie doma aj v zahraničí. Negatívne dôsledky spočívajú v nepríjemnostiach medzi kolegami, priateľmi, v narušení dôveryhodnosti jeho osoby ako človeka. On, jeho dve dcéry, vnuci dostávajú rôzne nepríjemné otázky a prejavujú sa aj negatívne reakcie okolia. Často v tom hrá určitú úlohu aj škodoradosť. Musí vysvetľovať tieto skutočnosti, aj telefonicky, odpovedať aj na otázky cudzích ľudí. Niektorí ľudia sa mu vyhýbajú. Psychicky zle znáša on, aj jeho rodinný príslušníci túto situáciu. Tieto tvrdenia navrhovateľa potvrdili aj vypočutí svedkovia. Podľa ich vyjadrení tento stav trval krátku dobu po zverejnení predmetného článku a to asi po dobu pol roka. Podľa tvrdenia navrhovateľa negatívne dôsledky v spoločenskom živote, spočívajúce v pozývaní jeho osoby na spoločenské a športové podujatia, pretrvávali stále. Zhoršenie zdravotného stavu v dôsledku opätovnej medializácie v roku 2009 navrhovateľ nepreukázal žiadnymi lekárskymi správami. Podľa § 13 ods. 1,2 Občianskeho zákonníka súd priznal navrhovateľovi náhradu nemajetkovej ujmy z dôvodu, že v jeho prípade bola v značnej miere znížená jeho dôstojnosť a vážnosť v spoločnosti minimálne na dobu pol roka, čo navrhovateľ preukázal. K negatívnym následkom podľa súdu došlo aj v duševnej oblasti samotného navrhovateľa, čo navonok nemusí byť vidieť a okrem výpovede navrhovateľa sa táto skutočnosť nedá objektívne preukázať, pokiaľ dotknutá osoba (navrhovateľ) skrýva pred vonkajším okolím svoje pocity a nenavštevuje psychológa alebo psychiatra. Súd v zmysle uvedenej judikatúry prihliada nielen na závažnosť zníženia dôstojnosti a vážnosti navrhovateľa v spoločnosti, ale aj na okolnosti, za ktorých k porušeniu práva došlo. V danom prípade práve okolnosti, za ktorých došlo k porušenia práva mali väčšiu váhu pri priznaní náhrady nemajetkovej ujmy. Tieto okolnosti spočívali v tom, že odporca krátko po zverejnení žalovaného článku dňa 19.09.2009 uverejnil opravu dňa 22.10.2009, t.j. asi po mesiaci a podľa jeho tvrdenia ešte aj z jeho vlastnej iniciatívy. Z toho logicky vyplýva, že odporca zrejme mal k dispozícii uvedené trestné a colné rozhodnutia, popr. informácie o výsledku týchto konaní, alebo bol schopný si ich do mesiaca zaobstarať. Ak by výsledok konaní nepoznal, logicky by nemal dôvod uverejňovať opravu a ešte sa aj ospravedlňovať. Pritom však podľa uvedenej judikatúry sú novinári chránení iba v čase, kým o informovanej skutočnosti nie je ukončené trestné konanie. V danej veci sa táto ochrana nevzťahuje na odporcu, pretože trestné konanie bolo ukončené pred 6 rokmi od uverejnenia žalovanej časti článku a povinnosťou novinára bolo si pred uverejnením informácie zistiť komplexné informácie o výsledku colného a trestného konania, ktoré sa uvádzalo už v mediálnom monitoringu z rokov 2001-2002. Skrátene povedané, odporca zverejnil neaktuálne skutočnosti po niekoľkých rokoch. Výšku náhrady nemajetkovej ujmy 3.500,- eur súd určil vzhľadom na preukázané tvrdenia navrhovateľom. Vo zvyšnej časti návrh navrhovateľa zamietol ako nepreukázaný. Pre úplnosť súd uvádza, že podľa súdnej praxe ESĽP v konaniach pred týmto súdom nie je potrebné preukazovať vznik následkov a maximálna výška pre prípady ochrany osobnosti pre SR je 10.000,- až 12.000,- eur. O náhrade trov konania rozhodol podľa § 142 ods. 3 O.s.p. Trovy konania navrhovateľa pozostávali zo zaplateného súdneho poplatku z návrhu vo výške 15.066,- eur a trov právneho zastúpenia podľa vyhl. č. 655/2004 Z.z. § 10 ods. 8 za 15 úkonov (prevzatie veci 1.12.2009, žaloba 7.12.2009, pojednávania dňa 4.10.2010- nad 2hod., 14.2.2011 nad 2 hod., 21.3.2011 nad 2 hod., 16.5.2011, 5.10.2011, 9.11.2011, písomné vyjadrenia na žiadosť súdu zo dňa 15.10.2010, vyjadrenie zo dňa 21.3.2012 k odvolaniu, pojednávanie dňa 21.3.2014 a 17.9.2014) po 131,13 eur, t.j. 29.504,25 eur, režijný paušál 2x 6,95 eur, 2x7,21 eur, 5x7,41 eur, 1x7,63 eur, 2x8,04 eur, t.j. 89,08 eur, odmena spolu 29.593,33 eur, k tomu 20 % DPH z tejto sumy, t.j. 5.918,66 eur, spolu odmena advokáta 35.511,99 eur. Proti tomuto rozsudku, a to výroku o povinnosti odporcu zaplatiť navrhovateľovi nemajetkovú ujmu vo výške 3500 eur a proti výroku o náhrade trov konania podal v zákonnej lehote odvolanie odporca. Navrhol ho zmeniť tak, že odvolací súd návrh navrhovateľa v celom rozsahu zamietne. Uplatnil si náhradu trov konania. Namietal, že v konaní došlo k vadám uvedeným v § 221 ods. 1 O.s.p. (účastníkovi konania sa postupom súdu odňala možnosť konať pred súdom, súd prvého stupňa nesprávne právne vec posúdil tým, že nepoužil správne ustanovenie právneho predpisu a nedostatočne zistil skutkový stav). Mal za to, že na základe vykonaných dôkazov dospel k nesprávnym skutkovým zisteniam, rozhodnutie súdu prvého stupňa vychádza z nesprávneho právneho posúdenia veci. Ďalej namietal zmätočnosť, nepresvedčivosť a nepreskúmateľnosť rozsudku súdu prvého stupňa v napadnutej časti. Poukázal na to, že súd sa dostatočným spôsobom nevysporiadal so skutočnosťami uvedenými v zrušujúcom uznesení Krajského súdu v Trenčíne zo dňa 31.10.2013, č.k. 4Co/48/2012-392, ďalej sa nevysporiadal so všetkými predloženými listinnými dôkazmi a pripojenými spismi, ako aj vykonanými svedeckými výsledkami, keď výsledky vykonaného dokazovania nevyhodnotil postupom podľa ust. § 132 O.s.p.. Taktiež sa v rozhodnutí súd prvého stupňa vôbec nevysporiadal so skutočnosťou, prečo v danom prípade nebola postačujúca morálna satisfakcia pre navrhovateľa, keď priznanie morálnej satisfakcie podľa § 13 ods. 1 Občianskeho zákonníka je predpokladom priznania satisfakcie relutárnej podľa § 13 ods. 2 Občianskeho zákonníka. Navyše, značná miera zásahu do práv navrhovateľa v príčinnej súvislosti práve len v súvislosti so žalovanými článkami v denníku C., v konaní nebola dokazovaním preukázaná. Vyslovil názor, že v prípade, ak súd nevyhovel návrhu navrhovateľa v jej základe, a to v časti morálnej satisfakcie v podobe ospravedlnenia, a to vzhľadom na jej nedôvodnosť a neopodstatnenosť (v kontexte odporcom zverejneného ospravedlnenia dňa 22.10.2009), nemal a nemohol vyhovieť žalobe v časti priznania náhrady nemajetkovej ujmy v peniazoch, ktorá sa priamo z dikcie zákona predpokladá a nastúpi až v prípade, že morálne zadosťučinenie sa javí nepostačujúcim. Vytýkal súdu prvého stupňa, že navrhovateľovi priznal neprimerane vysokú sumu náhrady nemajetkovej ujmy v peniazoch, pričom riadnym a relevantným spôsobom neuviedol a nevysvetlil, prečo v danom prípade nepostačuje morálne zadosťučinenie. Ďalej namietal, že súd prvého stupňa v danom prípade vychádzal výlučne len z tvrdení navrhovateľa ako účastníka konania, resp. predpokladov, špekulácii a domnienok. Súd prvého stupňa v odôvodnení rozsudku v žiadnej časti neuviedol a nešpecifikoval, čím a ako bolo zasiahnuté do práva na ochranu osobnosti navrhovateľa, a toto len skonštatoval bez odkazu na obsah vykonaného dokazovania a na konkrétne skutočnosti, ktoré by objektívne svedčili k takémuto záveru súdu. Rovnako súd nešpecifikoval, ktoré údaje týkajúce sa navrhovateľa zo žalovaného článku sú nepravdivé, nakoľko podľa názoru odporcu v žalovanom článku žiadne takéto informácie o osobe navrhovateľa uverejnené neboli. Dôvodil, že priznanie náhrady nemajetkovej ujmy v peniazoch nemôže byť založené na závere súdu, že boli uverejnené informácie o osobe navrhovateľa, ktoré neboli aktuálne a boli osem rokov staré. Za nesprávny označil postup súdu aj pri rozhodovaní o náhrade trov konania, keď napriek skutočnosti, že navrhovateľ nebol v konaní úspešný v celom rozsahu, pri rozhodovaní o náhrade trov konania použil ustanovenie § 142 ods. 3 O.s.p.. Uviedol, že navrhovateľom boli v konaní uplatnené dva nároky, a to uloženie povinnosti ospravedlniť sa navrhovateľovi a náhrada nemajetkovej ujmy v peniazoch. Tieto nároky sú samostatnými, ktoré môžu a aj nemusia byť v súdnom konaní uplatnené súčasne. Keďže navrhovateľ uplatnil tieto nároky v konaní a bol úspešný len v jednom z uplatnených nárokov, navrhovateľ mal len čiastočný úspech v konaní. Ďalej namietal, že súd prvého stupňa sa vôbec nevysporiadal s argumentáciou odporcu v súdnom konaní vedenom v písomných podaniach a ústnych prednesov odporcu, pričom v odôvodnení rozsudku sa nevyjadril ku skutočnostiam namietaným odporcom, ktorými popieral uplatnený nárok navrhovateľa a tiež žalobný petit. Vytýkal súdu prvého stupňa, že neprihliadol ani na špecifikum periodickej tlače, v ktorej boli uverejnené napadnuté tvrdenia. Z odôvodnenia napadnutého rozsudku nie je zrejmé, ktorá časť žalovaného článku mala údajne zasiahnuť do subjektívnych práv navrhovateľa a ktorá konkrétna informácia v článku mala spôsobiť značnú mieru do práva na ochranu osobnosti navrhovateľa. Taktiež sa súd prvého stupňa podľa jej názoru, dostatočným spôsobom nevyporiadal so svedeckou výpoveďou autora žalovaného článku, W., ale aj šéfredaktorky denníka C., T. G., rovnako žiadnym spôsobom neodôvodnil výšku priznanej náhrady nemajetkovej ujmy v peniazoch. Poukázal na dôvody, ktoré ho viedli k uverejneniu opravy dňa 22.10.2009 v denníku C., keď svojou opravou len upresnil zverejnené informácie v záujme objektívneho informovania verejnosti. Opätovne zdôraznil, že predmetný článok reagoval na aktuálnu spoločenskú tému, ktorá v spoločnosti silne rezonovala (nákup vojenského materiálu, hospodárnosť nakladania s verejnými financiami). Článok ako taký sledoval legitímny cieľ - informovať o možných podozreniach a personálnych prepojeniach medzi osobami pri nákupe vojenského materiálu pre MO SR. Všetky informácie v žalovanom článku boli listinnými dôkazmi, ako aj svedeckými výpoveďami preukázané ako pravdivé. Informácie o osobe navrhovateľa boli v žalovanom článku uvedené na dokreslenie a vysvetlenie, že aj v prípade navrhovateľa sa jedná o osobu, ktorá má ako spoločník S.M.S. spol. s r.o., prospech/profit z nákupu vysielačiek Tadiran pre MO SR. Z uvedeného dôvodu na dokreslenie slúžili aj informácie zverejnené o osobe navrhovateľa a ním spoluvlastnenej spoločnosti R. a.s. z rokov 2001- 2002. Cieľom bolo poukázať na osobné prepojenia medzi fyzickými osobami v súvislosti s nákupom vojenského materiálu pre MO SR (spoločnosť R. a.s. ako vyplýva z jej podstaty sa nemôže osobne poznať ani s p. R. ani s P. I.). Mal za to, že navrhovateľa nediskreditoval žalovaný článok, ale jeho vlastné vyjadrenia a konanie v súvislosti s podozreniami z nelegálneho vývozu vojenského materiálu do Angoly v roku 2001. Dôvodil, že v konaní nebola preukázaná značná miera zásahu do osobného alebo profesijného života navrhovateľa, a to práve a len v príčinnej súvislosti so žalovaným článkom, resp. dvoma vetami tohto článku, ktoré uvádzali priezvisko navrhovateľa. Spôsob podania informácii a okolnosti, za ktorých došlo k uverejneniu žalovaného článku, podľa jeho názoru vylučujú difamačný úmysel u odporcu, ale zároveň vylučujú aj difamačné následky vyvolané u navrhovateľa. Ďalej dôvodil, že v danom prípade je potrebné brať pri hodnotení prípadu do úvahy širšie súvislosti a podozrenia, ktoré tu vo vzťahu k navrhovateľovi reálne existovali určitý časový úsek, ako aj šírku medializácie týchto podozrení. Navrhovateľa nediskreditoval žalovaný článok, ale podozrenie z nelegálneho vývozu vojenského materiálu v roku 2001 a možného porušenia zákona. Vyslovil názor, že všetky negatívne udalosti, ktoré sa vyskytli v živote navrhovateľa po vyjdení článkov v denníku C., nemôžu byť bez ďalšieho dávané do súvislosti so žalovaným článkom, nakoľko medzi týmito negatívnymi udalosťami a žalovaným článkom, nakoľko medzi týmito negatívnymi udalosťami a žalovaným článkom chýba akákoľvek príčinná súvislosť. Namietal, že súd vzal za preukázané zníženie vážnosti navrhovateľa pred verejnosťou, jeho vzťahy v rodine, či postavenie v spoločnosti na základe tvrdení navrhovateľa bez toho, že by vyplynulo z obsahu vykonaného dokazovania, keď z obsahu vykonaného dokazovania vyplynulo, že okolie navrhovateľa, spolupracovníci, rodinní príslušníci (dcéry, vnuci a pod.) v dôsledku žalovaného článku k navrhovateľovi nezmenili svoje správanie. Za irelevantné považoval, aké následky v osobnostnej sfére boli v súvislosti so žalovaným článkom vyvolané u tretích osôb. Ďalej poukázal na to, že následky tvrdené navrhovateľom (napr. zhoršenie zdravotného stavu, psychického stavu navrhovateľa a pod.) vznikli pred uverejnením žalovaného článku a boli vyvolané medializáciou navrhovateľa v iných médiách a najmä pred uverejnením žalovaného článku v denníku C., a to najmä širokou medializáciou osoby navrhovateľa v roku 2001 - 2002. Ďalej poukázal na to, že navrhovateľ relevantným dôkazom nepreukázal, že následky v podobne značnej miery zásahu v zmysle § 13 ods. 1 Obč. zákonníka do práva na ochranu osobnosti boli spôsobené práve a len v príčinnej súvislosti so žalovaným článkom. Zdôraznil, že navrhovateľ pôsobil a pôsobí aj v súčasnosti v rovnakých funkciách a pozíciách, ako tomu bolo pred uverejnením žalovaného článku. Samotní, v konaní vypočutí svedkovia uviedli, že buď svoje chovanie voči navrhovateľovi vôbec nezmenili, alebo sa všetko vrátilo do starých koľají po cca 1 mesiaci od uverejnenia článku. Nie je preto možné konštatovať, že v tomto prípade došlo k zásahu práva na ochranu osobnosti v značnej miere. Napriek uvedenému, súd prvého stupňa priznal navrhovateľovi neprimerane vysokú náhradu nemajetkovej ujmy v sume 3500 eur za uverejnenie informácie, ktorá je vo svojej podstate pravdivá. Vytýkal súdu prvého stupňa, že nevyhodnotil skutočnosť, že redakcia uverejnila opravu informácií uverejnených v žalovanom článku z vlastného podnetu dňa 22.10.2009 na podklade navrhovateľom doručených dokladov a písomností. Navrhovateľom tvrdený následok, ak vôbec k jeho vzniku došlo, trval maximálne 33 kalendárnych dní. Ďalej poukázal na to, že v právnom štáte rozhodnutia súdov nemôžu byť zdrojom neprimeraných príjmov a zároveň nesmú smerovať k finančnej likvidácii vydavateľov tlače, ktorí plnia v demokratickej spoločnosti nezastupiteľnú úlohu v oblasti realizácie slobody slova, slobody prejavu a práva na informácie. V tomto smere poukázal na judikatúru Ústavného súdu SR, Českej republiky a ESĽP. V prípade potvrdenia napadnutého rozsudku žiadal, aby odvolací súd pripustil vo veci dovolanie, nakoľko mal za to, že sa jedná o rozhodnutie po právnej stránke zásadného významu. Navrhovateľ v písomnom vyjadrení k odvolaniu odporcu navrhol napadnutý rozsudok súdu prvého stupňa ako vecne správny potvrdiť. Poukázal na to, že v danom prípade sa jednalo zo strany odporcu o publikovanie nepravdivých skrutkových tvrdení, ktorých nepravdivosť bola preukázaná jednak v samotnom konaní a tiež ich nepravdivosť bola uznaná priamo odporcom, ktorý dobrovoľne uverejnil opravu s ospravedlnením vo svojom denníku a tiež stiahol elektronickú verziu článku zo svojej internetovej stránky. Mal za to, že za daných okolností, ktoré boli ustálené súdom prvého stupňa, odporca sa nepravdivými zásahmi dotkol občianskej cti, ľudskej dôstojnosti, vážnosti, bezúhonnosti, povesti a súkromia navrhovateľa. Odporca sa ani len nepriblížil k naplneniu požiadavky preukázať pravdivosť skutkových tvrdení. Uviedol, že spojenie osoby navrhovateľa s bombastickou kauzou netransparentného nakladania s verejnými financiami na ministerstve obrany nezodpovedali dostupným verejným informáciám, ktoré mohol odporca ľahko získať už pri príprave článku. Odporca však čitateľom jednostranne predložil zavádzajúce údaje o spoločensky nežiaducom konaní navrhovateľa, ktoré v kontexte celého článku vyvolali u ich prijímateľoch klamlivý názor, že navrhovateľ sa nespráva v medziach zákona a že ho porušuje. Odporca tak uprednostnil rýchlosť a aktuálnosť spravodajstva pred jeho pravdivosťou, vyváženosťou a správnosťou, a tak ovplyvňoval mienku ostatných občanov. Tým, že si odporca riadne neoveril hodnovernosť predkladaných údajov, nekonal s dobrým úmyslom, ktorý sa od novinárov vyžaduje a prekročil tak mieru prípustnosti, keď jednostrannosť povýšil nad objektivitu. Mal za to, že takýto zásah šírený tlačou a internetom by rovnako pociťoval každý, kto by sa nachádzal v postavení navrhovateľa. V danej veci preto súd vychádzal z bezprostredného vnímania výpovedí a so zreteľom na ich podanie nemal dôvod pochybovať o ich pravdivosti. Ďalej poukázal na to, že z nečakaného mediálneho zásahu pociťoval šok a zúfalstvo, pretože si bol vedomý, že ani prípadná oprava či ospravedlnenie nedokáže efektívne napraviť škody spôsobené zásahom, ku ktorému vôbec nemuselo dôjsť, keby si novinár splnil svoje základné povinnosti vyplývajúce z jeho profesie. Tieto obavy sa naplno preukázali, keď sa prejavili dopady zásahu v jeho bezprostrednom okolí znížením jeho dôstojnosti, občianskej bezúhonnosti a vážnosti, s poukazom na to, že býva a pôsobí v nie tak veľkom meste, kde je anonymita menšia a spoločenská kontrola intenzívnejšia. Susedia, kolegovia, zamestnanci i rodina po prečítaní článku začali o ňom pochybovať, a to aj napriek tomu, že ho dlhé roky poznali ako slušného človeka. Na základe nepravdivých a hrubo skreslených informácií bol však okolím odsúdený. Uviedol, že ak sa do uverejnenia článku s ním stretávali, po ňom zmenili názor, prerušili s ním kontakty a začali od neho bočiť. Dostal sa tak do beznádejnej situácie, keď pravde priečiace sa tvrdenia odporcu mali výrazný dosah dokonca aj na jeho blízku rodinu, keď nastalo vážne narušenie rodinných vzťahov, ktoré boli napravované len s ťažkosťami. Rovnako negatívny názor ako okolie si však vytvorili i čitatelia denníka odporcu. Keďže denník odporcu je periodikum s celosvetovým dosahom, dokazovaním nikdy nebude možné zistiť reakciu čitateľov, ktorí článok čítali, s neznámou identitou, ale ani tých občanov spoločnosti, ktorí síce článok nečítali, ale čitatelia im o ňom povedali, ani zistiť negatívne reakcie na obsah článku. Morálne zadosťučinenie preto považoval v danej veci za nepostačujúce, pretože by neplnilo efektívne svoju úlohu, dokonca by sa dostalo do rozporu s jeho samotným účelom, keď by sa po rokoch mediálneho útlmu téma opäť dostala na stránky dennej tlače, čo by bolo voči nemu kontraproduktívne. Okrem toho nárok na náhradu nemajetkovej ujmy nie je podmienený ospravedlnením. Mal za to, že je treba tiež zohľadniť nielen preventívnu, ale najmä satisfakčnú funkciu peňažnej náhrady slúžiacej iba na zmiernenie ujmy a nie jej úplnú náhradu, pretože tá sa ani nedá vyčísliť. Rozsudok súdu prvého stupňa považoval za riadne odôvodnený v zmysle § 157 ods. 2 O.s.p., nakoľko súd prvého stupňa sa v odôvodnení rozsudku zaoberal všetkými predloženými argumentmi i špecifickými okolnosťami prípadu, a to nielen takými, ktoré boli pre rozhodnutie kľúčové, ale aj takými, ktoré boli bezvýznamné a ktorými sa odporca iba snažil odviesť pozornosť súdu od jadra sporu. Záverom poukázal na správnu aplikáciu ust. § 142 ods. 3 O.s.p. súdu prvého stupňa pri rozhodovaní o náhrade trov konania. Uplatnil si náhradu trov odvolacieho konania, ktorú špecifikoval. Krajský súd v Trenčíne ako odvolací súd preskúmal vec v napadnutej časti vo výroku o povinnosti odporcu zaplatiť navrhovateľovi nemajetkovú ujmu vo výške 3500 eur a vo výroku o náhrade trov konania podľa § 212 ods. 1 O.s.p., bez nariadenia odvolacieho konania podľa § 214 ods. 2 v spojení s § 156 ods. 3 O.s.p. a dospel k záveru, že odvolanie odporcu vo veci samej nie je dôvodné a proti výroku o náhrade trov konania je dôvodné. Predmetom odvolacieho konania je tá časť napadnutého rozsudku, ktorou súd prvého stupňa priznal navrhovateľovi náhradu nemajetkovej ujmy vo výške 3500 eur a výrok o náhrade trov konania. Odvolací súd podrobne preskúmal všetky rozhodujúce námietky, ktoré boli v odvolaní odporcom vznesené a vo veci samej sa v plnom rozsahu stotožňuje so skutkovými i právnymi závermi súdu prvého stupňa. Za daného stavu si odvoalcí súd osvojuje dôvody napadnutého rozsudku a v zmysle § 219 ods. 2 O.s.p. na ne odkazuje. K jednotlivým odvolacím námietkam dodáva nasledovné: Súd prvého stupňa v odôvodnení svojho rozhodnutia uviedol rozhodujúci skutkový stav, primeraným spôsobom opísal priebeh konania, stanoviská procesných strán k prejednávanej veci, výsledky vykonaného dokazovania a citoval právne predpisy, ktoré aplikoval na prejednávaný prípad a z ktorých vyvodil svoje právne závery. Súd prvého stupňa s ohľadom na vykonané dokazovanie primerane vysvetlil, v čom podľa jeho názoru spočívala podstata zásahu odporcu do osobnostných práv navrhovateľa, a to konkrétne do občianskej cti, dôstojnosti a vážnosti, a to v narušení dôveryhodnosti jeho osoby, prejavujúce sa v negatívnych reakciách okolia, čo potvrdili aj vypočutí svedkovia (Mgr. V. U., N. F., V.. D. G.) a neprimeranosť zásahu do osobnostných práv (vzhľadom na konkrétne okolnosti prípadu, názov sporného článku „Téma dňa“, uverejnenie priezviska navrhovateľa v tomto článku v súvislosti s nákupom vojenského materiálu, forma jeho šírenia - celoštátne distribuované periodikum vychádzané vo veľkom náklade, šírené aj cez internet). Súd prvého stupňa náležite odôvodnil aj výšku náhrady nemajetkovej ujmy (vzhľadom na postoj susedov, rodinných príslušníkov). Správne v prejednávanej veci prihliadol na okolnosti, za ktorých k porušeniu práva došlo, pretože navrhovateľ bol v rozpore so skutočnosťou v žalovanom článku označený za možného páchateľa závažnej trestnej činnosti („R. ešte v roku 2001 prichytili pri nelegálnom vývoze lietadiel do Z.“), ktorá je spoločnosťou sledovaná. Neobstojí preto námietka odvolateľa, že napadnutý rozsudok je nepreskúmateľný. Nedôvodná bola aj námietka odvolateľa, že predmetný článok reagoval na aktuálnu spoločenskú tému, ktorá v spoločnosti silne rezonovala (nákup vojenského materiálu, hospodárnosť nakladania s verejnými financiami) a prípadné obmedzenie alebo narušenie práv navrhovateľa bolo primerané sledovanému cieľu. V danej veci je odporca vydavateľom denníka C., v ktorom bol žalovaný článok uverejnený. Ide teda o „nositeľa“ slobody prejavu a poskytovania informácií, na ktorého sa vzťahuje zvýšená ochrana (privilegované postavenie) poskytované novinárom, resp. masmédiám, ktorá však nie je absolútna, má svoje hranice a vychádzajúc z konkrétnych okolností danej veci jej mieru treba zohľadniť vo vzťahu k právam na ochranu osobnosti navrhovateľa. Ústavný súd Slovenskej republiky už judikoval, že všetky základné práva a slobody sa chránia len v takej miere a rozsahu, dokiaľ uplatnením jedného práva slobody nedôjde k neprimeranému obmedzeniu, či dokonca k popretiu iného práva alebo slobody. C. a slobody jedného sú teda obsahovo obmedzené právami iných, či už tieto práva vyplývajú ako ústavne zaručené z ústavného poriadku alebo z iných zákonov chrániacich celospoločenské záujmy, či hodnoty. Sloboda prejavu a právo na informácie sú síce zaručené a každý má právo vyjadrovať svoje názory spôsobom vyplývajúci z čl. 26 ods. 1, 2 Ústavy Slovenskej republiky ( ďalej len „ústava“ ), v niektorých prípadoch však musí sloboda prejavu ustúpiť. K obmedzeniu slobody prejavu a práva vyhľadávať a šíriť informácie možno nielen z dôvodov explicitne uvedených v čl. 26 ods. 4 ústavy, ale dôvodom takéhoto obmedzenia môže byť tiež aj „ochrana práva a slobôd iných“, teda okrem iného aj záruky vyplývajúce zo základného práva na ochranu osobnosti v rozsahu garantovanom v čl. 19 ústavy a konkretizovanom najmä v § 11 a nasl. Občianskeho zákonníka , ktoré chránia fyzické osoby pred neoprávnenými zásahmi zo strany iných osôb , vrátane navrhovateľky (IV. ÚS 107/2010 ). K zásahom do osobnostných práv môže dôjsť slovom, písmom, obrazom i akýmkoľvek iným konaním difamujúcej (zneucťujúcej, znevažujúcej, dehonestujúcej, diskreditačnej ) povahy. Ak k takému porušeniu malo dôjsť slovom, treba pri skúmaní primeranosti konkrétnych výrokov v prvom rade odlíšiť, či sa jedná o skutkové tvrdenia alebo hodnotiaci úsudok ( kritiku ), pretože podmienky kladené na prípustnosť každej z týchto kategórií sa líšia. Skutkové tvrdenia sa opierajú o fakty, objektívne existujúcu realitu, ktorá je zistiteľná pomocou dokazovania, pravdivosť tvrdenia je teda overiteľná. Na rozdiel od skutkového tvrdenia hodnotiaci úsudok vyjadruje subjektívny názor svojho autora, ktorý k danému faktu zaujíma určitý postoj tak, že ho hodnotí z hľadiska správnosti a prijateľnosti a to na základe vlastných ( subjektívnych ) kritérií. Vyslovenie hodnotiaceho úsudku teda požíva ochranu v rámci zaručenej slobody prejavu, len keď prejavený hodnotiaci úsudok vychádza z dostatočného faktického základu. Predmetný článok sa nepochybne týkal navrhovateľa, ktorý bol v ňom označený priezviskom, pričom tvrdenie, že ho v roku 2001 prichytili pri nelegálnom vývoze lietadiel do Angoly nebolo pravdivé. Správne súd prvého stupňa potom vyhodnotil, že v danom prípade okolnosti, za ktorých došlo k porušeniu práva navrhovateľa mali väčšiu váhu pri priznaní nemajetkovej ujmy, keď tieto okolnosti spočívali v tom, že odporca po zverejnení článku dňa 19.09.2009 uverejnil opravu dňa 22.10.2009, a to podľa jeho tvrdenia ešte aj z jeho vlastnej iniciatívy. Z vykonaného dokazovania bolo totiž preukázané, že ku skutočnostiam uvedeným v článku došlo v roku 2001 a tlač o tejto skutočnosti informovala rozsiahle v rokoch 2001 a 2002. Podľa mediálneho monitoringu z tohto obdobia sa z k tejto záležitosti vyjadroval aj navrhovateľ ako generálny riaditeľ spoločnosti R. a.s. Znamená to, že v aktuálnom čase bola verejnosť informovaná podľa vtedy dostupných informácií médií. Od tohto informovania do času uverejnenia žalovaného článku uplynulo osem rokov a je potrebné, ako správne konštatoval súd prvého stupňa, upriamiť pozornosť na to, že do konca roka 2002 boli ukončené colné a trestné konania ohľadne údajného nelegálneho vývozu, ktoré nepotvrdili zjednodušenú informáciu o nelegálnom vývoze lietadiel navrhovateľom do Z.. Odvolací súd sa stotožňuje s názorom súdu prvého stupňa, že v zmysle uvedených rozhodnutí, ak sa odporca rozhodol opätovne verejnosť informovať o tejto udalosti z roku 2001, jeho povinnosťou bolo informovať verejnosť úplne a presne, teda aj s doplnením o výsledky colného a trestného konania. Práve týmto konaním odporcu došlo k nerovnováhe a konfliktu medzi právom navrhovateľa na ochranu osobnosti a právom odporcu na slobodu prejavu, ktorá obmedzila právo navrhovateľa na ochranu osobnosti. Správny je záver súdu prvého stupňa, že zverejnením žalovaného článku došlo k porušeniu práva navrhovateľa na ochranu jeho osobnosti. Tak judikatúra Ústavného súdu, ako aj judikatúra ESĽP, na ktorú aj navrhovateľ vo svojom odvolaní poukazuje, nepopiera právo novinára dopustiť sa určitej nepresnosti, avšak za súčasného rešpektovania zásady, že uverejnenie informácií v relevantnom čase zodpovedalo reálne existujúcim skutočnostiam, ktorá zásada z vyššie uvedených dôvodov odporcom nebola dodržaná. V danom prípade bolo jednoznačne potrebné uprednostniť právo na ochranu osobnosti navrhovateľa, lebo uverejnením predmetného článku (časti článku) prekročilo periodikum ústavou mu garantovanú slobodu prejavu a neprípustným spôsobom zasiahol do osobnostných práv navrhovateľa. Podľa názoru odvolacieho súdu, ak by súd neuznal právo na ochranu osobnosti navrhovateľa, znamenalo by to, že jednému právu, t.j. právo na informácie bez akýkoľvek obmedzení a hraníc by dal prednosť pred právom na ochranu osobnosti navrhovateľa, čo je neprípustné. Vecou samotného vydavateľa by malo byť, aby pred zverejnením predmetného článku dostatočne posúdil a zhodnotil, či ich zverejnením môže zasiahnuť do práva na ochranu osobnosti navrhovateľa. Už samotným vykonaním opravy žalovaného článku, odporca v podstate uznal, že neprípustne zasiahol do osobnosti navrhovateľa, ktorému opravou uvedeného článku poskytol morálne zadosťučinenie. Podmienkou priznania náhrady nemajetkovej ujmy v peniazoch, t. j. materiálnej satisfakcie, ktorú si navrhovateľ tiež uplatnil, je vždy, samozrejme v závislosti na individuálnych okolnostiach konkrétnej veci, existencia závažnej ujmy. Za závažnú ujmu treba podľa právneho názoru odvolacieho súdu považovať ujmu, ktorú fyzická osoba vzhľadom na okolnosti , za ktorých k porušeniu práva došlo, intenzitu zásahu, jeho trvanie alebo dopad a dôsledky považuje za ujmu značnú. Pritom však nie sú rozhodujúce jej subjektívne pocity, ale objektívne hľadisko , teda to, či by predmetnú ujmu takto v danom mieste a čase (v tej istej situácii , postavení a pod.) vnímala aj každá iná fyzická osoba. Súd prvého stupňa dospel k správnemu právnemu záveru, že navrhovateľovi neoprávneným zásahom do osobnostných práv chránených § 11 Občianskeho zákonníka , konkrétne práva na ochranu súkromného, spoločenského a pracovného života a s tým imanentne spojeným právom na súkromie, bola spôsobená závažná ujma, za ktorú mu patrí aj náhrada nemajetkovej ujmy v peniazoch (§ 13 ods. 2 Občianskeho zákonníka), lebo len morálne zadosťučinenie (pri opísanom zásahu) za postačujúce považovať nemožno. Existenciu závažnej ujmy spôsobenej navrhovateľovi neoprávneným zásahom do jeho osobnostných práv pritom súd prvého stupňa aj správne objektívne vyhodnotil z hľadiska obsahu, intenzity a okolností, za ktorých k neoprávnenému zásahu došlo . Zohľadnil jednak skutočnosť, že sporný článok bol uverejnený v denníku, ktorý má celoslovenskú pôsobnosť a vysoký náklad, ale hlavne (uvedené) okolnosti, za ktorých sa tak stalo a napokon aj postavenie navrhovateľa. Podľa názoru odvolacieho súdu v žiadnom prípade nie je možné súdom prvého stupňa priznanú nemajetkovú ujmu v peniazoch (3.500 eur ) považovať za privysokú a tak nezodpovedajúcu kritériám na určenie výšky nemajetkovej ujmy v peniazoch. Pokiaľ odporca tvrdí, že rozhodnutie súdu prvého stupňa nevyhovuje požiadavkám kladeným na odôvodnenie rozhodnutí z hľadiska princípov spravodlivého procesu, a to najmä pokiaľ ide o ich úplnosť, zrozumiteľnosť a presvedčivosť , odvolací súd dáva do pozornosti, že podľa uznesenia ústavného súdu z 3. júla 2003 sp. zn. IV. ÚS 115/03 nemusí všeobecný súd dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho , aby zachádzali do všetkých detailov sporu uvádzaných účastníkmi konania. Preto odôvodnenie súdu , ktoré stručne a jasne objasní skutkový a právny základ rozhodnutia, stačí pre záver o tom, že z tohto aspektu je plne realizované základné právo účastníka na spravodlivé súdne konanie. V tejto súvislosti odvolací súd poukazuje aj na uznesenie ústavného súdu zo 16.marca 2005 sp. zn. II. ÚS 78/05, podľa ktorého súčasťou základného práva na súdnu ochranu v občianskom súdnom konaní podľa čl. 46 ods. 1 ústavy je právo na odôvodnenie , ktorého štruktúra je rámcovo upravená v § 157 ods. 2 O. s. p. Táto norma sa uplatňuje aj v odvolacom konaní (§ 211 O.s.p.) . Odôvodnenie súdneho rozhodnutia v opravnom konaní nemá odpovedať na každú námietku alebo argument v opravnom prostriedku, ale iba na tie, ktoré majú rozhodujúci význam pre rozhodnutie o odvolaní , zostali sporné alebo sú nevyhnutné na doplnenie dôvodov prvostupňového rozhodnutia , ktoré sa v odvolacom konaní preskúmava. Preskúmaním veci dospel odvolací súd k záveru, že napadnutý rozsudok súdu prvého stupňa vyššie uvedeným kritériám kladeným na odôvodnenie rozhodnutí zodpovedá. Súd prvého stupňa v odôvodnení svojho rozhodnutia uviedol dôvody, ktoré ho viedli k záveru, že uverejneným článkom došlo k neoprávnenému zásahu do uvedených osobnostných práv navrhovateľa. Podľa názoru odvolacieho súdu závery súdu prvého stupňa nie sú v danej veci zjavne neodôvodnené, nezlučiteľné s čl. 46 ods. 1 ústavy a odôvodnenie napadnutého rozhodnutia súdu prvého stupňa ako celok spĺňa parametre zákonného odôvodnenia ( § 157 ods. 2 O.s.p.). Za porušenie základného práva zaručeného v čl. 46 ods. 1 ústavy v žiadnom prípade nemožno považovať to, že súd prvého stupňa neodôvodnil svoje rozhodnutie podľa predstáv odvolateľa. Námietky odvolateľa uvádzané v odvolaní neboli preto dôvodné. Z týchto dôvodov odvolací súd rozsudok súdu prvého stupňa v napadnutej výrokovej časti o priznaní nemajetkovej ujmy podľa § 219 ods. 1 O.s.p. ako vecne správny potvrdil. Predmetom odvolacieho prieskumu bol ďalej výrok o náhrade trov konania. Odvolateľ argumentoval tým, že súd prvého stupňa na vec nesprávne aplikoval ust. § 142 ods. 3 O.s.p., keď mal aplikovať ust. § 142 ods. 2 O.s.p., keď navrhovateľ bol vo veci len čiastočne úspešný, nakoľko v danom prípade je nepochybné, že predmetom žaloby boli dva samostatné nároky a navrhovateľ bol úspešný len v jednom z uplatnených nárokov. Z odôvodnenia napadnutého rozsudku ohľadne náhrady trov konania vyplýva, že súd prvého stupňa priznal navrhovateľovi náhradu trov konania bez toho, aby zohľadnil úspech a neúspech navrhovateľa v danej veci. Súd prvého stupňa tak rozhodnutie zaťažil vadou, ktorá mala za následok , že odvolací súd rozsudok súdu prvého stupňa vo výroku o náhrade trov konania podľa § 221 ods. 1 písm. h), f) O.s.p. zrušil a vec mu vrátil na ďalšie konanie. V ďalšom konaní súd prvého stupňa opätovne rozhodne o náhrade trov konania, rozhodnutie náležite odôvodní. O náhrade trov odvolacieho konania bolo rozhodnuté podľa § 224 ods. 1, § 142 ods. 1 a § 151 ods. 1 O.s.p. tak, že úspešnému navrhovateľovi bola priznaná náhrada trov konania - trov právneho zastúpenia za 1 úkon právnej pomoci - vyjadrenie k odvolaniu zo dňa 10.12.2014 91,29 eur + 1 x režijný paušál 8,04 eur = 99,33 eur + 20% DPH = 19,87 eur , spolu 119,20 eur (§ 10 ods. 8, § 13a ods. 1 písm. c), § 16 ods. 3, § 18 ods. 3 vyhl. č. 655/2004 Z.z. o odmenách a náhradách advokátov za poskytovanie právnych služieb v platnom znení). Odvolací súd v danej veci nepripustil dovolanie z dôvodu, že nejde o rozhodnutie po právnej stránke zásadného významu. Toto rozhodnutie prijal senát krajského súdu jednomyseľne. Poučenie: Proti tomuto rozsudku odvolanie n i e j e p r í p u s t n é .

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3109229086.2 (dáta aktuálne k 13. 11. 2026). Záväzné je znenie zverejnené súdom.




